**Transporta enerģijas likums**

**1. pants. Likumā lietotie termini**

Likumā lietoti šādi termini:

1) **alternatīvā degviela** – degvielas vai enerģijas avoti, ar kuriem vismaz daļēji aizvieto naftas avotus transportlīdzekļu apgādē ar enerģiju un kuriem ir potenciāls veicināt transporta darbībās radītā siltumnīcefekta gāzu emisiju apjoma samazināšanu un uzlabot transporta nozares ekoloģiskos rādītājus;

2) **atbalsta shēma** – instruments vai mehānisms, ko piemēro, lai veicinātu no atjaunojamajiem energoresursiem ražotas enerģijas izmantošanu, samazinot šādas enerģijas izmaksas, palielinot tās pārdošanas cenu vai, palielinot šādas enerģijas iegādes apjomu, kas tiek nodrošināta izmantojot atjaunojamās enerģijas pienākumu vai citus veidus, tai skaitā, (bet ne tikai) atbalstu investīcijām, atbrīvojumu no nodokļiem vai nodokļu samazināšanu, nodokļu atmaksu, “zaļo sertifikāciju” izmantošana, kā arī tiešo cenu atbalstu, tostarp regulētos tarifus un mainīgās vai fiksētās piemaksas;

3) **atjaunojamās enerģijas pienākums** – atbalsta shēma, kurā enerģijas ražotājiem ir pienākums nodrošināt, ka konkrēta saražotās enerģijas daļa ir atjaunojamā enerģija, enerģijas piegādātājiem ir pienākums nodrošināt, ka konkrēta piegādātās enerģijas daļa ir atjaunojamā enerģija, vai enerģijas patērētājiem ir pienākums nodrošināt, ka konkrēta patērētās enerģijas daļa ir atjaunojamā enerģija, tostarp shēmas, kurās šādas prasības var izpildīt, izmantojot “zaļo sertifikāciju”;

4) **atjaunojamā enerģija** **–** no atjaunojamiem energoresursiem ražota enerģija;

5) **atjaunojamie energoresursi –** vēja enerģija, saules enerģija (saules siltumenerģija un saules fotoelementu enerģija), ģeotermālā enerģija (enerģija, kas siltumenerģijas veidā atrodas zem zemes garozas), hidrotermālā enerģija (siltumenerģija, kura atrodas virszemes ūdeņos), apkārtējās vides enerģija (dabā sastopama siltumenerģija un norobežotā vidē uzkrāta enerģija, ko var uzkrāt apkārtējā gaisā, izņemot izplūdes gaisu, vai virszemes ūdeņos, vai notekūdeņos), aerotermālā enerģija (siltumenerģija, kura uzkrājas gaisā), plūdmaiņu, viļņu un cita jūras enerģija, ūdens enerģija, no atjaunojamiem energoresursiem iegūts ūdeņradis, sintētiskais metāns, biomasa vai biogāze;

6) **atkritumi** – priekšmeti un vielas, kas uzskatāmi par atkritumiem Atkritumu apsaimniekošanas likuma izpratnē, izņemot vielas, kas tīši pārveidotas vai piesārņotas, lai tās uzskatītu par atkritumiem;

7) **atlikumi** – materiāls, kas nav ražošanas procesa tieši iegūt vēlamais galaprodukts, kas nav ražošanas procesa pamatmērķis un kura ražošanai nav apzināti modificēts process;

8) **augšposma emisijas –** visas siltumnīcefekta gāzu emisijas, kas rodas pirms jēlmateriāla nokļūšanas rafinēšanas vai pārstrādes rūpnīcā, kur ražo benzīnu, dīzeļdegvielu vai gāzeļļu, sašķidrināto naftas gāzi, saspiesto dabasgāzi, sašķidrināto dabasgāzi, saspiesto sintētisko metānu un saspiesto ūdeņradi;

9) **benzīns** – jebkura gaistoša minerāleļļa, kas ietilpst Padomes 1987. gada 23. jūlija Regulā Nr. 2658/87 par tarifu un statistikas nomenklatūru un kopējo muitas tarifu (turpmāk – Regula 2658/87) noteikto kombinētās nomenklatūras kodu 2710 preču pozīcijā un paredzēta iekšdedzes motoriem ar dzirksteļaizdedzi vai dzinējiem;

10)**biodegviela –** ir šķidrā degviela, ko izmanto transportā un iegūst no biomasas;

11) **biogāze** – biometānu saturoša gāzveida degviela, ko iegūst no biomasas;

12)**biomasa –** lauksaimniecības, mežsaimniecības un saistīto nozaru, arī zvejniecības un akvakultūras, produktu, bioloģiskas izcelsmes atkritumu un atlikumu bioloģiski noārdāmā frakcija, tai skaitā augu un dzīvnieku izcelsmes viela, kā arī atkritumu, tai skaitā bioloģiskas izcelsmes rūpniecības un sadzīves atkritumu, bioloģiski noārdāmā frakcija;

13) **biomasas degviela** – gāzveida un cietā degviela, kas saražota no biomasas;

14) **brīvprātīgā shēma** – shēma, kuras ietvaros tiek apliecināta biodegvielu, biomasas degvielu vai biogāzes atbilstība ilgtspējas kritērijiem un attiecībā uz kuru Eiropas Komisija ir pieņēmusi lēmumu par minētās brīvprātīgās shēmas atbilstību ticamības, paredzamības un neatkarīga audita standartiem, kā arī tās ietvaros izmantotās metodikas atbilstību Eiropas Savienības tiesību aktiem;

15) **cieti bagātīgi saturoši kultūraugi** – kultūraugi, galvenokārt labība, neatkarīgi no tā, vai tiek izmantoti tikai graudi vai viss augs, kā tas ir, piemēram, zaļbarības kukurūzas gadījumā, bumbuļaugi un sakņaugi, piemēram, kartupeļi, topinambūri, batātes, manioka un jamss un bumbuļsīpolaugi, piemēram, taro un jautijas;

16) **degviela** – šā likuma izpratnē fosilās naftas izcelsmes degviela (ieskaitot maisījumus ar biodegvielu), vai cita fosila šķidra vai gāzveida viela, ko var izmantot kā transporta enerģiju;

17) **degvielas pamatstandarts** – standarta vērtība 94,1 grams oglekļa dioksīda ekvivalenta attiecībā pret enerģijas vienību megadžoulos (g CO2 ekv./MJ), kura pamatā ir 2010. gada transporta enerģijas aprites cikla emisijas uz vienu enerģijas vienību no fosilās izcelsmes degvielām Eiropas Savienībā;

18) **degvielas piegādātājs –** komersants, kas nodod degvielu galapatēriņam transportā un kuram likumā “Par akcīzes nodokli” noteiktajos gadījumos ir pienākums samaksāt akcīzes nodokli par degvielu vai biodegvielu, degvielas mazumtirgotājs, kas realizē importēto vai no Eiropas Savienības dalībvalsts ievesto degvielu, kā arī degvielas vairumtirgotājs, kas realizē degvielu un kuram ir speciāla atļauja (licence) degvielas vairumtirdzniecībai vai speciāla atļauja (licence) apstiprināta noliktavas turētāja darbībai, vai speciāla atļauja (licence) reģistrēta saņēmēja darbībai (izņemot realizāciju atliktā akcīzes nodokļa maksāšanas režīmā);

19) **dīzeļdegviela** – gāzeļļa, kas ietilpst Regulā Nr. 2658/87 noteikto kombinētās nomenklatūras kodu 2710 preču pozīcijā un paredzēta iekšdedzes motoriem un dzinējiem;

20) **elektrotransportlīdzeklis** – mehānisks transportlīdzeklis, kurš aprīkots ar spēka piedziņu, kas ietver vismaz vienu neperifērisku elektrisku mehānismu kā enerģijas pārveidotāju ar elektrisku uzlādējamu enerģijas uzkrāšanas sistēmu, kuru iespējams uzlādēt ārēji;

21) **lieljaudas uzlādes punkts** – uzlādes punkts, kas dod iespēju uzlādēt elektrotransportlīdzekli ar jaudu, lielāku par 22kW;

22) **lignocelulozes materiāls** – materiāls, ko veido lignīns, celuloze un hemiceluloze, piemēram, mežos iegūta biomasa, enerģētiskās kokaugu kultūras un uz koksnes resursiem balstītu nozaru atlikumi un atkritumi;

23) **modernā biodegviela** **–** no šā likuma 1. pielikuma 1. punktā uzskaitītajām izejvielām ražota biodegviela;

24) **nepārtikas celulozes materiāls** – izejvielas, kas galvenokārt sastāv no celulozes un hemicelulozes un kam ir zemāks lignīna saturs nekā lignocelulozes materiālam, tostarp no pārtikas un dzīvnieku barības kultūraugu atlikumiem, piemēram, dažādu graudaugu salmi, sēnalas un čaumalas; enerģētiskās zālaugu kultūras ar zemu cietes saturu, piemēram, airene, klūdziņprosa, miskante, Spānijas niedre; virsaugi pirms un pēc galvenajiem kultūraugiem; augsnes saglabāšanas kultūraugi; rūpniecības atlikumi, tostarp no pārtikas un dzīvnieku barības kultūraugiem pēc augu eļļu, cukuru, cietes un proteīnu ekstrakcijas; un materiāli no bioloģiskajiem atkritumiem, ja augsnes saglabāšanas kultūraugus un virsaugus saprot kā īstermiņa, uz laiku sētas ganības, kas satur zāles un pākšaugu maisījumu ar zemu cietes saturu, ko izmanto lopbarības iegūšanai un kas uzlabo augsnes auglību, lai varētu iegūt lielākas galveno laukaugu ražas;

25) **no atjaunojamiem energoresursiem ražota nebioloģiskas izcelsmes šķidrā vai gāzveida degviela** **–** šķidrā vai gāzveida degviela, kuru izmanto transporta nozarē, kura nav biodegviela vai biogāze un kuras enerģijas saturu veido atjaunojamie energoresursi, izņemot biomasu;

26) **parastas jaudas uzlādes punkts** – uzlādes punkts, kas dod iespēju uzlādēt elektrotransportlīdzekli ar jaudu 22 kW vai mazāku, izņemot ierīces, kuru jauda ir 3,7 kW vai mazāka un kuras uzstādītas privātās mājsaimniecībās vai kuru galvenais pielietojums nav elektrotransportlīdzekļu uzlādēšana un kuras nav publiski pieejamas;

27) **pārstrādātas oglekļa degvielas** **–** šķidra vai gāzveida degviela, ko ražo no neatjaunojamas izcelsmes šķidro vai cieto atkritumu plūsmām, kas nav piemēroti materiālu reģenerācijai saskaņā ar aktuālajā atkritumu apsaimniekošanas politikas plānošanas dokumentā noteikto atkritumu apsaimniekošanas hierarhiju, vai no neatjaunojamas izcelsmes atkritumu apstrādes gāzes un atgāzes, kas nenovēršami un netīši rodas ražošanas procesā no rūpnieciskām iekārtām;

28) **pārtikas un dzīvnieku barības kultūraugi –** cieti bagātīgi saturoši kultūraugi, cukura kultūraugi un eļļas kultūraugi, ko audzē lauksaimniecības zemē kā galvenos kultūraugus, izņemot atlikumus, atkritumus vai lignocelulozes materiālus, un starpposma kultūraugi, piemēram, starpkultūras un virsaugi, ar noteikumu, ka šādu starpposma kultūraugu izmantošana nerada pieprasījumu pēc papildu zemes platībām;

29) **publiski pieejams uzlādes punkts –** uzlādes punkts apgādei ar elektroenerģiju, kuram var piekļūt visi attiecīgās transporta enerģijas transportlīdzekļu lietotāji;

30)  **publiski pieejams uzpildes punkts** – uzpildes punkts apgādei ar alternatīvu degvielu, kuram var piekļūt visi attiecīgās transporta enerģijas transportlīdzekļu lietotāji;

31) **saspiestā dabasgāze –** dabasgāze, kas saspiesta līdz apjomam, kas ir mazāks par 1 procentu no tilpuma, kas paredzēta iekšdedzes motoriem un kas atbilst Regulā 2658/87 noteikto kombinētās nomenklatūras kodu 2711 preču pozīcijā;

32) **sašķidrinātā dabasgāze** – dabasgāze, kas atdzesēta šķidrā veidā, kas paredzēta iekšdedzes motoriem un kas atbilst Regulā 2658/87 noteikto kombinētās nomenklatūras kodu 2711 preču pozīcijā;

33) **sašķidrinātā naftas gāze –** viegli parafīna ogļūdeņraži, kas ražoti no naftas pārstrādes procesā, jēlnaftas stabilizācijas iekārtās vai dabasgāzes pārstrādes procesos, kuros ietilpst propāns un butāns, vai abu kombinācija, kas ir sašķidrināti zem spiediena, kas ietilpst Regulā 2658/87 noteikto kombinētās nomenklatūras kodu 2711 preču pozīcijā un kas paredzēta iekšdedzes motoriem;

34) **sašķidrinātās gāzes uzpildes punkts** – sašķidrinātās gāzveida degvielas uzpildes iekārta, kas sastāv no fiksēta vai pārvietojama aprīkojuma, atkrastes iekārtas vai citas sistēmas;

35) **transporta enerģija** –prece ar noteiktu vērtību, kuras nesēji ir degviela, alternatīvā degviela vai cita viela vai produkts, ar ko nodrošina transportlīdzekļa kustību un tajā uzstādīto iekārtu darbību un uzturēšanu;

36) **transporta enerģijas aprites cikla siltumnīcefekta gāzu emisijas** – visas oglekļa dioksīda (CO2), metāna (CH4) un vienvērtīgā slāpekļa oksīda (N2O) neto emisijas, ko var attiecināt uz transporta enerģiju, ietverot visas attiecīgās stadijas, sākot ar ieguvi vai audzēšanu un ražošanu, tostarp zemes izmantošanas maiņu, pārvadāšanu, ievešanu, izvešanu, izplatīšanu, apstrādi un sadedzināšanu, neatkarīgi no tā, kurā valstī tās tiek radītas;

37) **transporta enerģijas siltumnīcefekta gāzu emisijas uz vienu enerģijas vienību –** uz transporta enerģiju attiecināmo siltumnīcefekta gāzu emisiju (izteikta oglekļa dioksīda ekvivalentos) kopējās masas dalījums ar transporta enerģijas kopējo energoietilpību, kas degvielai ir izteikta kā tās zemākā siltumspēja;

38) **uzlādes punkts** – saskarne, kas spēj vienā reizē uzlādēt vienu elektrotransportlīdzekli vai spēj vienā reizē apmainīt akumulatoru vienam elektrotransportlīdzeklim;

39) **uzlādes punktu operators** – fiziska vai juridiska persona, kas sniedz elektrotransportlīdzekļu uzlādes pakalpojumu uz līgumiska pamata, tostarp citu pakalpojumu sniedzēju vārdā.

40) **uzpildes punkts** – uzpildes iekārta jebkādas gāzveida degvielas (izņemot sašķidrināto dabasgāzi) uzpildei transportlīdzeklī, izmantojot fiksētu vai pārvietojamu aprīkojumu.

**2. pants. Likuma mērķis**

Likuma mērķis ir veicināt cilvēku veselībai un apkārtējai videi drošu transporta enerģijas apriti, veicināt atjaunojamās enerģijas izmantošanu transportā un veicināt atjaunojamās enerģijas piedāvājumu un pieprasījumu tirgū, kā arī nodrošināt alternatīvās degvielas infrastruktūras attīstību un sabiedrības informētību par pieejamiem un izmantojamajiem transporta enerģijas veidiem, lai sekmētu ilgtspējīgu tautsaimniecības attīstību un veicinātu siltumnīcefekta gāzu emisiju un gaisa piesārņojošo vielu emisiju samazināšanu.

**3. pants. Likuma darbības joma**

Likums nosaka nosacījumus transporta enerģijas apritei un infrastruktūrai, kā arī transporta enerģijas kvalitātes atbilstības novērtēšanas un tirgus uzraudzības kārtību.

**4.pants. Transporta enerģijas kvalitāte un atbilstības novērtēšana**

(1) Latvijas Republikas teritorijā atļauts realizēt tikai tādu transporta enerģiju, kas atbilst normatīvajos aktos noteiktajām transporta enerģijas kvalitātes prasībām un rādītājiem. Šī prasība neattiecas uz galapatēriņā transportā izmantoto elektroenerģiju.

(2) Persona, kas galapatēriņam transportā realizē transporta enerģiju, ir atbildīga par šā panta pirmajā daļā minēto rādītāju un prasību ievērošanu.

(3) Transporta enerģijas atbilstību šā panta pirmajā daļā minētajām kvalitātes prasībām un rādītājiem apliecina ar vienu no šādiem dokumentiem:

1) ar atbilstības sertifikātu, ko, pamatojoties uz akreditētas testēšanas laboratorijas testēšanas pārskatiem, izdod atbilstības novērtēšanas institūcija, kas ir akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, vai citā Eiropas Ekonomikas zonas valstī akreditēta atbilstības novērtēšanas institūcija;

2) ja transporta enerģija ražota Eiropas Savienībā – ar akreditētas testēšanas laboratorijas testēšanas pārskatiem pamatotu atbilstības apliecinājumu, ko izdod transporta enerģijas ražotājs.

(4) Transporta enerģijas kvalitātes atbilstība šā panta pirmajā daļā noteiktajām prasībām ir jāapliecina:

1) kad transporta enerģija tiek ievesta Latvijas teritorijā, ja vien tā netiek nosūtīta uz akcīzes preču noliktavu;

2) kad transporta enerģija no akcīzes noliktavas tiek realizēta galapatēriņam transportā, izņemot, ja no Eiropas Savienības dalībvalsts ievestā transporta enerģija akcīzes noliktavā tiek uzglabāta atsevišķā uzglabātuvē.

(5) Transporta enerģijas kvalitātes atbilstība šā panta pirmajā daļā noteiktajām prasībām ir jāapliecina atkārtoti, ja ir pagājuši vairāk nekā seši mēneši kopš šā panta trešajā daļā minētā sertifikāta vai apliecinājuma izdošanas.

(6) Ar transporta enerģijas kvalitātes atbilstības novērtēšanu saistītos izdevumus sedz transporta enerģijas īpašnieks vai valdītājs.

(7) Atbilstības sertifikātiem vai atbilstības apliecinājumiem vai to kopijām piemērojamas likumā “Par grāmatvedību” noteiktās prasības attiecībā uz grāmatvedības attaisnojuma dokumentu saglabāšanu.

(8) Transporta enerģiju, kas neatbilst šajā likumā un uz tā pamata izdoto normatīvo aktu noteiktām kvalitātes prasībām, pārstrādā vai iznīcina par tās īpašnieka vai valdītāja līdzekļiem.

(9) Ministru kabinets nosaka:

1) kvalitātes rādītājus un prasības tirgū piedāvātajai transporta enerģijai, prasības tās ražošanai, pārvietošanai un realizēšanai;

2) kārtību, kādā Ministru kabineta noteikta institūcija, kura nodrošina enerģētikas politikas administrēšanu (turpmāk – Ministru kabineta noteikta institūcija) iznīcina kvalitātes prasībām neatbilstošu transporta enerģiju.

**5. pants. Uzlādes punkti un uzpildes punkti**

(1) Satiksmes ministrija, sadarbojoties ar Ekonomikas ministriju, Vides aizsardzības un reģionālās attīstības ministriju un attiecīgajām pašvaldībām, kuru administratīvo teritoriju tas skars, un ņemot vērā politikas plānošanas dokumentus klimata, enerģētikas un transporta politikas jomā, izstrādā nepieciešamos normatīvos aktus, lai nodrošinātu, ka Eiropas Transporta tīkla (turpmāk – TEN-T) pamattīklā, lielās pilsētās vai republikas un novada pilsētās un to kaimiņu novados, kā arī citās blīvi apdzīvotās vietās tiek uzstādīti uzlādes punkti.

(2) Jaunu degvielas uzpildes staciju būvniecības ietvaros un degvielas uzpildes staciju pārbūves vai renovācijas procesā būtu jāparedz vismaz viens alternatīvās degvielas uzlādes vai uzpildes punkts. Jaunu degvielas uzpildes staciju būvniecības ietvaros un degvielas uzpildes staciju pārbūves vai renovācijas procesā, ja minētās degvielas uzpildes stacijas atrodas pie valsts nozīmes autoceļiem, būtu jāparedz vismaz viens elektroenerģijas uzlādes punkts.

(3) Jaunu normatīvajos aktos par publisko būvju būvnoteikumiem noteikto publisko būvju būvniecības ietvaros vai publisko būvju pārbūves vai renovācijas procesā, ja minētām ēkām ēkas iekšienē vai blakus ēkām ir vairāk nekā desmit stāvvietas, jaunu normatīvajos aktos par dzīvojamo ēku būvnoteikumiem noteikto dzīvojamo ēku būvniecības ietvaros un dzīvojamo ēku pārbūves vai renovācijas procesā, ja minētām ēkām ēkas iekšienē vai blakus ēkām ir vairāk nekā desmit stāvvietas, paredz elektrotransportlīdzekļu uzlādes iekārtas uzstādīšanu atbilstoši būvniecību regulējošiem normatīvajiem aktiem par publiskām būvēm un dzīvojamām ēkām.

(4) Uzlādes punktu operatori katru gadu ziņo Centrālajai statistikas pārvaldei par tās uzlādes punktā elektrotransportlīdzekļos uzlādēto elektroenerģijas apjomu un uzlādes punkta pieslēguma veidu, tai skaitā, vai uzlādes punkts ir tiešā pieslēgumā pieslēgts iekārtai, kura ražo atjaunojamo elektroenerģiju.

(5) Publiski pieejamos uzlādes punktos:

1) patērētās elektroenerģijas uzskaitei, ja tas ir tehniski iespējams un ekonomiski pamatoti, izmanto viedo mēraparātu sistēmas, ievērojot normatīvajos aktos par elektroenerģijas tirdzniecību un lietošanu noteikto;

2) nodrošina, ka komunikācijai starp uzlādes punktu un vadības un monitoringa sistēmu, ja tas ir tehniski iespējams un ekonomiski pamatoti, tiek izmantota attiecīgu sistēmu atbalstoša datu apmaiņas procedūra.

(6) Publiski pieejamas lieljaudas uzlādes vietas šo uzlādes punktu operatori vai īpašnieki apzīmē ar normatīvajos aktos par ceļu satiksmes noteikumiem definētajām ceļa zīmēm stāvvietām un darbības zonām un elektromobiļiem.

(7) Satiksmes ministrija, sadarbojoties ar Ekonomikas ministriju, Vides aizsardzības un reģionālās attīstības ministriju un attiecīgajām pašvaldībām, kuru administratīvo teritoriju tas skars, un ņemot vērā politikas plānošanas dokumentus klimata, enerģētikas un transporta politikas jomā, izstrādā nepieciešamos normatīvos aktus, lai nodrošinātu, ka esošajā TEN-T pamattīklā tiek izveidoti publiski pieejami alternatīvo degvielu uzpildes punkti.

(8) Ministru kabinets nosaka:

1) prasības attiecībā uz elektrotransportlīdzekļu uzlādes punktiem, to uzstādīšanu un ekspluatāciju, nosakot dalījumu un prasības parastas jaudas uzlādes punktiem un lieljaudas uzlādes punktiem, atkarībā no uzlādes jaudām,

2) prasības attiecībā uz uzpildes punktiem un krasta elektroapgādes punktiem, to uzstādīšanu un ekspluatāciju, kā arī tehniskās specifikācijas krasta elektropadeves iekārtām,

3) alternatīvo degvielu uzlādes vai uzpildes punktu izveides degvielas uzpildes stacijās kritērijus,

4) ziņošanas kārtību.

(9) Ministru kabinets nosaka kārtību, kādā tiek nodrošināti šā panta pirmajā, septītajā un astotajā noteiktie nosacījumi.

**6. pants. Nosacījumi pilsētās izmantotajiem transportlīdzekļiem**

(1) Pilsētu pašvaldība, kuras teritorijā saskaņā ar normatīvajiem aktiem par gaisa kvalitāti vismaz trīs kalendāro gadu periodā ir pārsniegti gaisa kvalitātes normatīvi, pašvaldību teritorijā, kā arī pilsētu ar iedzīvotāju blīvumu, kas vidēji trīs kalendāro gadu periodā pārsniedz 1300 iedzīvotāju uz vienu kvadrātkilometru, pašvaldība savā pašvaldības teritorijā nosaka transportlīdzekļu izmantošanas nosacījumus, lai veicinātu transportlīdzekļu izmantošanas radīto emisiju samazināšanu.

(2) Pilsētu ar iedzīvotāju skaitu, kas pārsniedz 20 000 iedzīvotāju, pašvaldībām ir jānodrošina, ka pilsētas sabiedriskajā transportā izmantotās transporta enerģijas apjomā 2030. gadā vismaz 50 procenti ir atjaunojamā enerģija un atjaunojamā elektroenerģija vai atjaunojamā elektroenerģija. Pilsētu pašvaldības līdz 2024. gada 1. oktobrim un pēc tam reizi divos gados ziņo Ekonomikas ministrijai par šī nosacījuma izpildi vai izpildes progresu.

(3) Pilsētu ar iedzīvotāju skaitu, kas pārsniedz 20 000 iedzīvotāju, pašvaldībās publisko iepirkumu ietvaros iegādāto transportlīdzekļu (izņemot transportlīdzekļus, ko izmanto operatīvo darbību veikšanai un ko izmanto meklēšanas, glābšanas un neatliekamās medicīniskās palīdzības sniegšanas procesā) apjomā sākot ar 2030. gada 1. janvāri vismaz 50 procentiem ir jābūt tādiem transportlīdzekļiem, kuros tiek izmantota atjaunojamā enerģija.

**7. pants. Patērētājiem sniedzamā informācija**

(1) Mehāniskā transportlīdzekļa ražotājs nodrošina, ka redzamā vietā uz mehāniskā transportlīdzekļa, kas laists tirgū pēc šā likuma spēkā stāšanās dienas, un to rokasgrāmatā ir norādīta informāciju par tajā izmantojamo transporta enerģiju un attiecīgā mehāniskā transportlīdzekļa uzpildes vai uzlādes veidu.

(2) Publiski pieejamos lieljaudas uzlādes punktos nodrošina skaidri saprotamas un pārskatāmas informācijas attēlošana par uzlādes punkta statusu (brīvs, notiek uzlāde vai nedarbojas), kā arī par uzlādes laikā patērēto laiku un elektroenerģijas daudzumu. Minēto informāciju, ja tas ir tehniski iespējas, var sniegt, izmantojot elektronisko sakaru pakalpojumus (tai skaitā tiešsaistes režīmā tīmekļvietnē vai mobilajā lietotnē).

(3) Uzlādes punktos un uzpildes punktos norāda informāciju par tajos pieejamajiem alternatīvās degvielas veidiem un to izcelsmi, ja uzlādes punkta vai uzpildes punkta operatoram ir alternatīvās degvielas izcelsmi pamatojošie dokumenti. Informāciju izvieto uz uzpildes punkta sūkņiem, to sprauslām un uzlādes pieslēgumiem.

(4) Pie atlernatīvās degvielas uzpildes iekārtas vai iekārtu sistēmas piestiprina viegli pamanāmu un skaidri saprotamu uzpildīšanas procesa instrukciju.

(5) Publiski pieejamo uzlādes punktu vai alternatīvo degvielu uzpildes punktu operatori nodrošina, ka uzlādes vai uzpildes punktu vietās tiek attēlota informācija par uzlādes vai uzpildes (gāzveida degvielas vai biodegvielas un ūdeņraža) pakalpojuma noteiktas mērvienības cenu. Cenas, ko nosaka publiski pieejamo uzlādes vai uzpildes punktu operatori, ir saprātīgas, viegli un skaidri salīdzināmas, pārredzamas un nediskriminējošas, un tās ir pieejamas visiem ar alternatīvo degvielu darbināmu transportlīdzekļu lietotājiem. Ja degvielas uzpildes stacijā tiek patēriņam realizēti vairāki degvielas, biodegvielas vai alternatīvās degvielas veidi, tad degvielas uzpildes stacijā ir jānorāda cenas salīdzināmās vienībās, nemaldinot lietotājus un neradot tiem neskaidrības. Minēto informāciju, ja tas ir tehniski iespējams, var sniegt, izmantojot elektronisko sakaru pakalpojumus (tai skaitā tiešsaistes režīmā tīmekļvietnē vai mobilajā lietotnē).

(6) Degvielas piegādātājs, uzlādes punkta operators vai īpašnieks un uzpildes punkta operators informē Ministru kabineta noteikto institūciju par attiecīgā punkta darbības uzsākšanu vai pārtraukšanu, kura savā tīmekļa vietnē publicē informāciju par uzlādes punktu un uzpildes punktu izvietojumu Latvijas Republikas teritorijā.

(7) Ministru kabinets nosaka uz degvielas uzpildes staciju, uzpildes vai uzlādes punktu, vai citu transporta enerģijas tirdzniecības vietu attiecināmās prasības patērētāju informēšanai par transporta enerģijas veidu, sastāvu, īpašībām un salīdzināmajām cenām.

**8. pants. Līdzdalības mehānisms**

(1) Uz degvielas piegādātājiem attiecināmā atjaunojamās enerģijas pienākuma mehānisma (turpmāk – līdzdalības mehānisms) ietvaros degvielas piegādātājs tam noteiktos pienākumus var izpildīt galapatēriņam transportā realizējot:

1) biodegvielu vai biogāzi;

2) moderno biodegvielu vai biogāzi;

3) atjaunojamo elektroenerģiju;

4) no atjaunojamiem energoresursiem ražotas nebioloģiskas izcelsmes šķidrās vai gāzveida degvielas, arī ja tās izmanto kā starpproduktus tradicionālo degvielu ražošanā;

5) pārstrādāta oglekļa degvielas.

(2) Līdzdalības mehānisma ietvaros degvielas piegādātājs galapatēriņam transportā realizē šā panta pirmajā daļā minēto transporta enerģiju, kas atbilst šā likuma 10. pantā minētajiem kritērijiem.

(3) Līdzdalības mehānisma ietvaros degvielas piegādātājs līdz 2023. gada 31. decembrim ik gadu nodrošina, ka:

1) galapatēriņam transportā realizētajam benzīnam, kura pētnieciskais oktānskaitlis ir 95 vai lielāks, bet mazāks par 98 (95. markas benzīns), ir pievienota biodegviela vai modernā biodegviela vai biodegviela kopā ar moderno biodegvielu, kas atbilst šā likuma 10. pantā minētajiem kritērijiem, kopumā ne mazāk kā 9,5 tilpumprocentu apjomā no kopējā maisījuma tilpuma;

2) galapatēriņam transportā realizētajam benzīnam, kura pētnieciskais oktānskaitlis ir 98 vai lielāks, bet mazāks par 100 (98. markas benzīns), ir pievienota biodegviela vai modernā biodegviela vai biodegviela kopā ar moderno biodegvielu, kas atbilst šā likuma 10.pantā minētajiem kritērijiem, ne vairāk kā 5 tilpumprocentu apjomā no kopējā maisījuma tilpuma;

3) galapatēriņam transportā realizētajai dīzeļdegvielai ir pievienota biodegviela vai modernā biodegviela vai biodegviela kopā ar moderno biodegvielu, kas atbilst šā likuma 10. pantā minētajiem kritērijiem, ne mazāk kā 6,5 tilpumprocentu apjomā no kopējā maisījuma tilpuma;

(4) Līdzdalības mehānisma ietvaros degvielas piegādātājs galapatēriņam transportā realizē moderno biodegvielu un biogāzes, kas iegūtas no šā likuma 1. pielikuma 1. punktā uzskaitītajām izejvielām, apjomu šādā īpatsvarā, kas aprēķināts ņemot vērā visu konkrētā degvielas piegādātāja galapatēriņam transportā realizēto transporta enerģijas apjomu:

1) periodā no 2022. gada 1. janvāra līdz 2024. gada 31. decembrim – ik gadu ne mazāk kā 0,2 enerģijas procenti no kopējās realizētās transporta enerģijas, kas aprēķināti, piemērojot šā panta astotajā, devītajā un 10. daļā noteiktos nosacījumus;

2) periodā no 2025. gada 1. janvāra līdz 2027. gada 31. decembrim – ik gadu ne mazāk kā 1 enerģijas procenti no kopējās realizētās transporta enerģijas, kas aprēķināti, piemērojot šā panta astotajā, devītajā un 10. daļā noteiktos nosacījumus;

4) periodā sākot no 2030. gada 1. janvāra – ik gadu ne mazāk kā 3,5 enerģijas procenti no kopējās realizētās transporta enerģijas, kas aprēķināti, piemērojot šā panta astotajā, devītajā un 10. daļā noteiktos nosacījumus.

(5) Līdzdalības mehānisma ietvaros degvielas piegādātājs galapatēriņam papildus šā panta ceturtajā daļā minētajam transportā periodā sākot no 2029. gada 1. janvāra realizē moderno biodegvielu un biogāzes, kas iegūtas no šā likuma 1. pielikuma 1. punktā uzskaitītajām izejvielām, atjaunojamās elektroenerģijas, pārstrādāto oglekļa degvielu un no atjaunojamiem energoresursiem ražoto nebioloģiskas izcelsmes šķidro vai gāzveida degvielu apjomu tādā īpatsvarā, kas aprēķināts ņemot vērā visu konkrētā degvielas piegādātāja galapatēriņam transportā realizēto transporta enerģijas apjomu, kas ik gadu ir ne mazāk kā 3,5 enerģijas procenti no kopējās realizētās transporta enerģijas, kas aprēķināti, piemērojot šā panta astotajā, devītajā un 10. daļā noteiktos nosacījumus.

(6) Līdzdalības mehānisma ietvaros degvielas piegādātājs galapatēriņam transportā realizē no pārtikas un dzīvnieku barības kultūraugiem saražoto biodegvielu vai biomasas degvielu, kurām ir augsts netiešas zemes izmantošanas maiņas risks un kurām ir novērota ievērojama ražošanas platības izplešanās zemes platībās ar augstu oglekļa koncentrāciju, apjomu šādā īpatsvarā, kas aprēķināts ņemot vērā visu konkrētā degvielas piegādātāja galapatēriņam transportā realizēto transporta enerģijas apjomu:

1) no 2021. gada 1. janvāra līdz 2023. gada 31. decembrim – ne vairāk kā 4 enerģijas procenti no kopējās realizētās transporta enerģijas;

2) no 2024. gada 1. janvāra līdz 2026. gada 31. decembrim – ne vairāk kā 2,7 enerģijas procenti no kopējās realizētās transporta enerģijas;

3) no 2027. gada 1. janvāra līdz 2029. gada 31. decembrim – ne vairāk kā 0,7 enerģijas procenti no kopējās realizētās transporta enerģijas.

(7) Līdzdalības mehānisma ietvaros noteiktā pienākuma izpildes noteikšanā piemēro šādus nosacījumus:

1) lai aprēķinātu saucēju, kas ir galapatēriņam transportā realizētā autotransporta vai dzelzceļa transporta enerģijas apjoms enerģētiskās vērtībās, ņem vērā benzīnu, dīzeļdegvielu, dabasgāzi, biodegvielas, biogāzi, no atjaunojamiem energoresursiem ražotas nebioloģiskas izcelsmes šķidrās vai gāzveida transporta degvielas, pārstrādāta oglekļa degvielas un elektroenerģiju, ko realizē autotransportam un dzelzceļa transportam;

2) lai aprēķinātu skaitītāju, kas ir galapatēriņā transportā realizētais konkrētās atjaunojamās transporta enerģijas apjoms enerģētiskās vērtībās, ņem vērā visiem transporta veidiem realizēto minētās atjaunojamās transporta enerģijas apjomu, tai skaitā galapatēriņam autotransportā un dzelzceļa transportā realizētās atjaunojamās elektroenerģijas apjomu, pārstrādāto oglekļa degvielu apjomu un no atjaunojamiem energoresursiem ražotas nebioloģiskas izcelsmes šķidrās vai gāzveida degvielas, un ievērojot, ka to biodegvielu un biogāzes, kas ražota no 1. pielikuma 2. punktā minētajām izejvielām, īpatsvaru ir jāierobežo līdz 3,4 procentiem no galapatēriņam transportā realizētā transporta enerģijas apjoma.

(8) Ja degvielas piegādātājs galapatēriņam transportā realizē modernās biodegvielas vai biogāzi, kas iegūta no šā likuma 1. pielikumā uzskaitītajām izejvielām un kuras izcelsmi degvielas piegādātājs var attiecīgi pamatot, tad no minēto moderno biodegvielu un biogāzes iegūto enerģijas daudzumu uzskata par divkāršu.

(9) Ja degvielas piegādātājs galapatēriņam transportā realizē atjaunojamo elektroenerģiju, kuras izcelsmi degvielas piegādātājs var attiecīgi pamatot, tad šīs elektroenerģijas atjaunojamo daļu uzskata četrreiz lielāku par tās enerģijas saturu, ja to piegādā autotransportā, un par 1,5 reizes lielāku par tās enerģijas saturu, ja to piegādā dzelzceļa transportā.

(10) Ja degvielas piegādātājs galapatēriņam aviācijas vai kuģniecības sektorā realizē biodegvielu, biomasas degvielu, biogāzi, nebioloģiskas izcelsmes atjaunojamo energoresursu šķidro un gāzveida degvielu un pārstrādāta oglekļa degvielu, izņemot, ja minētās degvielas ir ražotas no pārtikas un dzīvnieku barības kultūraugiem, tad minēto degvielu iegūto enerģijas daudzumu uzskata par 1,2 reizes lielāku par to enerģijas saturu.

(11) Degvielas piegādātājs šā panta astotajā, devītajā un 10. daļā minēto pamatojumu veic, izmantojot Enerģētikas likumā noteiktos izcelsmes apliecinājumus par atjaunojamo elektroenerģiju un no atjaunojamiem energoresursiem iegūtu gāzi.

(12) Degvielas piegādātājs šā panta ceturtajā un piektajā daļā noteiktā pienākuma izpildes pārsniegumu var nodot citam degvielas piegādātājam, kurš to var izmantot šā panta ceturtajā un piektajā daļā noteiktā pienākuma izpildei.

(13) Ministru kabinets nosaka:

1) kārtību, kādā īsteno līdzdalības mehānismu;

2) kārtību, kādā degvielas piegādātājs aprēķina atjaunojamās transporta enerģijas īpatsvaru;

3) kārtību, kādā izmanto no atjaunojamiem energoresursiem ražotas nebioloģiskas izcelsmes šķidrās vai gāzveida transporta degvielas un pārstrādāta oglekļa degvielas;

4) nosacījumus un kārtību, kā degvielas piegādātājs var pamatot, ka galapatēriņam transportā realizējamā biodegviela vai biogāze ir iegūta no šā likuma 1. pielikumā uzskaitītajām izejvielām, īpaši, ja biogāze tiek piegādāta galapatēriņam transportā izmantojot dabasgāzes pārvades vai sadales sistēmu, vai ka galapatēriņam transportā realizēta atjaunojamā elektroenerģija;

5) kārtību, kā pienākuma izpildes pārsniegums tiek nodots un uzskaitīts.

(14) Ministru kabinets nosaka gadījumus, kuros benzīnam vai dīzeļdegvielai nav piemērojamas šā panta trešajā daļā noteiktās obligātā piejaukuma prasības.

(15) Ja ir pamatojums izejvielu, no kurām iegūtas enerģijas daudzumu līdzdalības mehānisma ietvaros var uzskatīt par divkāršu, saraksta papildināšanai, Ministru kabinets iesniedz likumdevēja noteiktajā kārtībā grozījumus šā likuma 1. pielikumā ar nolūku papildināt izejvielu sarakstu.

(16) Ministru kabinets var ierobežot to biodegvielu un biogāzes patēriņu, kas ražota no 1. pielikuma 2. punktā uzskaitītajām izejvielām, ņemot vērā šo izejvielu pieejamību.

**9. pants. Transporta enerģijas aprites cikla siltumnīcefekta gāzu emisiju samazināšana**

(1) Degvielas piegādātājs nodrošina tā galapatēriņam transportā realizētā kopējā transporta enerģijas apjoma aprites cikla siltumnīcefekta gāzu emisiju uz enerģijas vienību samazinājumu vismaz par sešiem procentiem attiecībā pret degvielas pamatstandartu.

(2) Degvielas piegādātājs šā panta pirmajā daļā minētā transporta enerģijas aprites cikla siltumnīcefekta gāzu emisiju uz vienu enerģijas vienību samazinājuma nodrošināšanai var izmantot arī to elektroenerģijas apjomu, ko degvielas piegādātājs kā transporta enerģiju ir piegādājis galapatēriņam transportā Latvijas Republikā, vai to elektroenerģijas apjomu, ko kā transporta enerģiju galapatēriņam transportā Latvijas Republikā ir piegādājis komersants, kas nav degvielas piegādātājs.

(3) Degvielas piegādātājs šā panta pirmajā daļā noteiktā pienākuma izpildei var izveidot degvielas piegādātāju grupu, noslēdzot sadarbības līgumu ar citu degvielas piegādātāju.

(4) Degvielas piegādātājs šā panta pirmajā daļā noteiktā pienākuma izpildes pārsniegumu var nodot citam degvielas piegādātājam, kurš to var izmantot šā panta pirmajā daļā noteiktā pienākuma izpildei.

(5) Ministru kabinets nosaka kārtību, kādā šā panta pirmajā daļā noteiktā pienākuma izpildes pamatojumam aprēķina transporta enerģijas aprites cikla siltumnīcefekta gāzu emisiju daudzumu, transporta enerģijas aprites cikla siltumnīcefekta gāzu emisiju uz vienu enerģijas vienību samazinājumu un augšposma emisiju samazinājumu, kā arī metodes augšposma emisiju samazinājuma sasniegšanai.

**10.pants.** **Ilgtspējas un siltumnīcefekta gāzu emisiju ietaupījuma kritēriji, to atbilstības verificēšanas kārtība**

(1) Ilgtspējas kritēriji un siltumnīcefekta gāzu emisiju ietaupījuma kritēriji un siltumnīcefekta gāzu emisiju ietaupījumi attiecas uz Latvijas Republikā vai citā Eiropas Savienības dalībvalstī ražotām un importētām biodegvielām, biomasas degvielām, biogāzi, no atjaunojamiem energoresursiem ražotām nebioloģiskas izcelsmes šķidrajām un gāzveida degvielām vai pārstrādāta oglekļa degvielām, neatkarīgi no biomasas ģeogrāfiskās izcelsmes. Biodegvielām, biomasas degvielām un biogāzei, ko ražo no atkritumiem un atlikumiem, kas nav lauksaimniecības, akvakultūras, zvejniecības un mežsaimniecības atlikumi, kā ar atkritumiem un atlikumiem, ko vispirms pārstrādā produktā, kuru pēc tam pārstrādā biodegvielās, biomasas degvielās vai biogāzē, ir jāatbilst siltumnīcefekta gāzu emisiju ietaupījuma kritērijiem.

(2) Biodegvielas, biomasas degvielas vai biogāzi var uzskatīt par atbilstošām ilgtspējas un siltumnīcefekta gāzu emisiju ietaupījuma kritērijiem, bet no atjaunojamiem energoresursiem ražotas nebioloģiskas izcelsmes šķidrās vai gāzveida transporta degvielas vai un pārstrādātā oglekļa degvielas – ka tās nodrošina siltumnīcefekta gāzu emisiju ietaupījumus, ja tas ir apliecināts:

1) brīvprātīgās shēmas ietvaros, kuru ir apstiprinājusi Eiropas Komisija;

2) nacionālās shēmas, kuru izveidojusi cita Eiropas Savienības dalībvalsts ietvaros.

(3) Lai pamatotu, ka visā piegādes ķēdē, sākot no izejvielu iegūšanas līdz šā panta pirmajā daļā minētās transporta enerģijas realizēšanai galapatēriņam transportā, ir ievēroti šā panta pirmajā daļā minētie kritēriji, visā piegādes ķēdē ir jāizmanto masas bilances sistēmu, kura:

1) ļauj apvienot sūtījumus, kuros ir izejvielas vai degvielas ar atšķirīgām ilgtspējas un siltumnīcefekta gāzu emisiju ietaupījuma īpašībām, piemēram, konteinerā, pārstrādes vai loģistikas objektā, pārvades un sadales infrastruktūrā vai objektā;

2) ļauj turpmākas pārstrādes vajadzībām sūtījumos apvienot izejvielas ar atšķirīgu enerģijas saturu, ja sūtījuma apjoms tiek koriģēts atbilstīgi tā enerģijas saturam;

3) pieprasa, lai informācija par šā panta trešās daļas 1.apakšpunktā minēto sūtījumu ilgtspējas un siltumnīcefekta gāzu emisiju ietaupījuma īpašībām un apjomiem būtu attiecināta uz maisījumu;

4) nodrošina, ka visu sūtījumu, kas izņemti no maisījuma, kopumam ir tādi paši ilgtspējas rādītāji un tādā pašā apmērā kā attiecīgajam visu sūtījumu, kas pievienoti maisījumam, kopumam, un prasa, lai masas bilance tiktu sasniegta atbilstīgā laikposmā;

5) nodrošina, ka materiāli nav apzināti modificēti vai pārveidoti par atkritumiem, lai tādējādi panāktu, ka sūtījumu vai tā daļu var uzskatīt par atkritumiem vai atlikumiem;

6) nodrošina, ka katru sūtījumu šā likuma 8. pantā un 9. panta pirmajā daļā minēto pienākumu izpildē ieskaita tikai vienu reizi.

(4) Ja sūtījums tiek pārstrādāts, informāciju par sūtījuma ilgtspējas kritērijiem un siltumnīcefekta gāzu emisiju ietaupījuma rādītājiem koriģē un sadala starp galaproduktiem saskaņā ar šādiem noteikumiem:

1) ja izejvielu sūtījuma pārstrādē iegūst tikai vienu galaproduktu, kas paredzēts šā panta pirmajā daļā minēto transporta enerģijas veidu ražošanai, sūtījuma apjomu un attiecīgo sūtījuma ilgtspējas un siltumnīcefekta gāzu emisiju ietaupījuma rādītāju apmēru pielāgo, piemērojot pārrēķina koeficientu, kas ir attiecība starp šādai ražošanai paredzētā galaprodukta masu un procesā izmantoto izejvielu masu;

2) ja izejvielu sūtījuma pārstrādē iegūst vairākus galaproduktus, kas paredzēti šā panta pirmajā daļā minēto transporta enerģijas veidu ražošanai, katram galaproduktam piemēro atsevišķu pārrēķina koeficientu un izmanto atsevišķu masas bilanci.

(5) Masas bilances sistēmas izmantošanai visā piegādes ķēdē ir jānodrošina informācijas nodošana par šā panta pirmajā daļā minēto transporta enerģijas veidu atbilstību ilgtspējības kritērijiem un tajā ir jābūt iekļautai informācijai par to, vai sūtījuma ražošanai ir ticis sniegts atbalsts, un, ja tā ir, atbalsta shēmas tips. Piegādes ķēdē iesaistītie komersanti saglabā informāciju, kas ļauj pierādīt šā panta pirmajā daļā minēto transporta enerģijas veidu atbilstību ilgtspējas un siltumnīcefekta gāzu emisiju ietaupījuma kritērijiem.

(6) Šā panta otrās daļas 1.punktā minēto brīvprātīgo shēmu tīmekļa vietnēs vismaz reizi gadā tiek publicēts to sertificēšanas institūciju saraksts ko brīvprātīgās shēmas ietvaros izmanto neatkarīgas revīzijas veikšanai, par katru šādu institūciju norādot, kura valsts un tās iestāde ir akreditējusi minēto iestādi un kura veic tās darbības uzraudzību.

(7) Atbilstības novērtēšanas institūcijām, kuras brīvprātīgās shēmas ietvaros kā sertificēšanas institūcijas izmanto neatkarīgas revīzijas veikšanai Latvijas Republikā, ir jābūt akreditētām nacionālajā akreditācijas institūcijā atbilstoši normatīvajiem aktiem par atbilstības novērtēšanu un atbilstības novērtēšanas institūciju novērtēšanu, akreditāciju un uzraudzību, vai citā Eiropas Ekonomikas zonas valstī akreditētai sertificēšanas institūcijai.

(8) Šā panta septītajā daļā minētās atbilstības novērtēšanas institūcijas, kas akreditētas nacionālajā akreditācijas institūcijā, pēc nacionālās akreditācijas institūcijas pieprasījuma iesniedz tai visu attiecīgo informāciju, kas nepieciešama, lai varētu veikt to uzraudzību, tostarp norādot neatkarīgas revīzijas dienu, laiku un vietu. Ja nacionālā akreditācijas institūcija, veicot normatīvajos aktos par atbilstības novērtēšanu un normatīvajos aktos par atbilstības novērtēšanas institūciju novērtēšanu, akreditāciju un uzraudzību noteiktās uzraudzības darbības, konstatē neatbilstības Eiropas Savienības vai Latvijas normatīvajiem aktiem, kā arī nacionālās akreditācijas institūcijas noteiktajiem nosacījumiem, tā nekavējoties informē brīvprātīgo shēmu, kuras ietvaros darbojas minētā atbilstības novērtēšanas institūcija.

(9) Ministru kabinets nosaka:

1) kārtību, kādā aprēķina biodegvielas un biomasas degvielas siltumnīcefekta gāzu ietaupījumu;

2) biodegvielas un biomasas degvielas ilgtspējas kritērijus, kas jāpiemēro tās realizējot galapatēriņam transportā;

3) biodegvielas, biomasas degvielas, biogāzes, nebioloģiskas izcelsmes atjaunojamo energoresursu šķidro un gāzveida degvielu un pārstrādāta oglekļa degvielu siltumnīcefekta gāzu emisiju ietaupījuma kritērijus, kas jāpiemēro tās realizējot galapatēriņam transportā;

4) kritēriju ieviešanas mehānismu un atbilstības minētajiem kritējiem pārbaudes, uzraudzības un kontroles kārtību;

5) elektroenerģijas, kas ražota no biomasas, kritērijus, kas jāpiemēro tās galapatēriņam transportā.

**11.pants. Ziņošanas pienākumi**

(1) Degvielas piegādātājs sākot ar 2022. gadu katru gadu līdz 15. maijam iesniedz Ministru kabineta noteiktajai institūcijai pārbaudītu pārskatu par tā darbību iepriekšējā kalendāra gadā (turpmāk – vispārīgais ziņojums), kas ietver:

1) no atjaunojamiem energoresursiem iegūtas enerģijas aprēķināto īpatsvaru un tā aprēķinu, ņemot vērā šā likuma 8. pantā noteiktos nosacījumus;

2) datus par iepriekšējā kalendāra gadā galapatēriņam transportā realizēto transporta enerģijas daudzumu, sadalījumā pa transporta enerģijas veidiem un informāciju par transporta enerģijas zemākajām siltumspējas vērtībām;

3) datus par iepriekšējā kalendāra gadā galapatēriņam transportā realizēto transporta enerģijas un biodegvielas aprites cikla siltumnīcefekta gāzu emisiju intensitāti;

4) datus par galapatēriņam transportā realizēto biodegvielu apjomu, sadalījumā pa dažādiem izejvielu veidiem un pa biodegvielu kategorijām, kā arī informāciju par biodegvielas ražošanas paņēmieniem un par realizētās biodegvielas, biogāzes un biomasas degvielas ģeogrāfisko izcelsmi;

5) datus par fosilās izcelsmes degvielas augšposma emisiju samazinājumu.

(2) Vispārīgo ziņojumu pārbauda neatkarīga inspicēšanas institūcija, kas akreditēta nacionālajā akreditācijas institūcijā atbilstoši normatīvajiem aktiem par atbilstības novērtēšanas institūciju novērtēšanu, akreditāciju un uzraudzību, vai citā Eiropas Savienības dalībvalstī akreditēta validēšanas un verificēšanas institūcija.

(3) Degvielas piegādātājs nodrošina, ka visi dokumenti un informācija, kas pamato vispārīgajā ziņojumā sniegtos datus, tai skaitā, informācija, kas pamato biodegvielas atbilstību ilgtspējas kritērijiem, siltumnīcefekta gāzu emisiju ietaupījuma kritērijiem un siltumnīcefekta gāzu emisiju ietaupījumiem, un informācija par augšposma emisiju samazināšanas projektiem, tiek uzglabāta vismaz piecus gadus.

(4) Ministru kabineta noteikta institūcija 30 dienu laikā pēc vispārīgā ziņojuma saņemšanas pārbauda, vai degvielas piegādātājs ir izpildījis šā likuma 8. panta sestajā un septītajā daļā vai 9. panta pirmajā daļā noteikto pienākumu un katru gadu līdz 1. maijam par to informē Ekonomikas ministriju.

(5) Ministru kabineta noteiktai institūcijai ir tiesības veikt degvielas piegādātāju datu, kas ir izmantoti šā panta pirmajā daļā minētā ziņojuma sagatavošanai, kā arī šā panta trešajā daļā minēto dokumentu un informācijas, kas atrodas degvielas piegādātāja vai šā panta otrajā daļā minētās institūcijas rīcībā, pārbaudi.

(6) Ministru kabineta noteikta institūcija savā tīmekļa vietnē publicē apkopotu informāciju par katra degvielas piegādātāja galapatēriņam transportā realizētās biodegvielas, biogāzes un biomasas degvielas ģeogrāfisko izcelsmi un izejvielu veidu un to ikgadēji atjaunina.

(7) Ministru kabineta noteikta institūcija ņemot vērā normatīvajos aktos par enerģētiku noteiktos nosacījumus attiecībā uz divgadu integrētā nacionālā enerģētikas un klimata progresa ziņojuma sagatavošanu un ņemot vērā vispārīgo ziņojumu un atbilstoši degvielas kvalitātes monitoringa rezultātiem sagatavo:

1) katru gadu – degvielas kvalitātes pārskatu par iepriekšējo kalendāro gadu;

2) sākot ar 2022.gadu un pēc tam katrus divus gadus – Eiropas Parlamenta un Padomes 2018.gada 11.decembra regulas Nr. 2018/1999 par enerģētikas savienības un rīcības klimata politikas jomā pārvaldību un ar ko groza Eiropas Parlamenta un Padomes Regulas (EK) Nr. 663/2009 un (EK) Nr. 715/2009, Eiropas Parlamenta un Padomes Direktīvas 94/22/EK, 98/70/EK, 2009/31/EK, 2009/73/EK, 2010/31/ES, 2012/27/ES un 2013/30/ES, Padomes Direktīvas 2009/119/EK un (ES) 2015/652 un atceļ Eiropas Parlamenta un Padomes Regulu (ES) Nr. 525/2013 20. pantā noteikto informāciju par atjaunojamās enerģijas īpatsvaru Latvijā piegādātajā un patērētājā transporta enerģijas apjomā;

3) sākot ar 2022. gadu un pēc tam katru gadu – valsts ziņojumu par degvielas piegādātāju galapatēriņam transportā realizēto transporta enerģijas siltumnīcefekta gāzu emisiju intensitāti un tās samazinājuma pienākuma izpildi;

4) apkopotu informāciju par biodegvielas, biomasas degvielas un biogāzes atbilstību ilgtspējas kritērijiem un siltumnīcefekta gāzu emisiju ietaupījumu kritērijiem.

(8) Šā panta septītās daļas 1. punktā minēto degvielas kvalitātes pārskatu Ministru kabineta noteikta institūcija katru gadu līdz 31.augustam iesniedz Ekonomikas ministrijā un Eiropas Vides aģentūras centrālajā datu krātuvē, vienlaikus par to paziņojot Eiropas Komisijai.

(9) Šā panta septītās daļas 2. punktā minēto ziņojumu līdz 2023.gada 15. martam un pēc tam reizi divos gados Eiropas Komisijā iesniedz Ekonomikas ministrija.

(10) Šā panta septītās daļas 3. punktā minēto ziņojumu Ministru kabineta noteikta institūcija sākot ar 2022.gada 31.decembri un pēc tam katru gadu iesniedz Ekonomikas ministrijā un Eiropas Vides aģentūras centrālajā datu krātuvē, vienlaikus par to paziņojot Eiropas Komisijai.

(11) Ministru kabinets nosaka vispārīgā ziņojuma un šā panta septītajā daļā minēto ziņojumu sagatavošanas, pārbaudes un iesniegšanas kārtību.

**12. pants. Likuma izpildes uzraudzība**

(1) Ministru kabineta noteikta institūcija uzrauga un kontrolē šā likuma 4., 8., 9. un 11. pantā, kā arī 7. panta sestajā daļā minēto prasību un pienākumu izpildi, tai skaitā veic ikgadēju degvielas un biodegvielas kvalitātes uzraudzību un nodrošina transporta enerģijas tirgus uzraudzību. Attiecīgajos gadījumos, izvērtējot degvielas kvalitātes tirgus monitoringa ietvaros pieejamo informāciju, Ministru kabineta noteikta institūcija informē Valsts ieņēmumu dienestu par degvielas vai biodegvielas neatbilstību normatīvajos aktos noteiktajām prasībām.

(2) Ar transporta enerģijas kvalitātes uzraudzību saistītos izdevumus sedz no Ministru kabineta noteiktās institūcijas finanšu līdzekļiem, bet, ja tiek konstatēts, ka transporta enerģijas kvalitāte neatbilst izvirzītajām prasībām, minētos izdevumus sedz attiecīgais transporta enerģijas īpašnieks vai valdītājs 30 dienu laikā pēc šīs institūcijas izrakstītā rēķina saņemšanas.

(3) Patērētāju tiesību aizsardzības centrs atbilstoši kompetencei uzrauga un kontrolē šā likuma 7. panta pirmajā, otrajā, trešajā, ceturtajā un piektajā daļā minēto prasību izpildi.

(4) Ministru kabinets nosaka šajā likumā noteikto kritēriju, prasību un pienākumu izpildes uzraudzības kārtību, tai skaitā nosaka transporta enerģijas tirgus uzraudzības kārtību, nosakot arī kārtību, kādā Ministru kabineta noteiktā institūcija pieprasa un saņem degvielas paraugus bez maksas, kā arī rīkojas ar tiem pēc laboratoriskās pārbaudes veikšanas.

**13. pants. Līdzdalības mehānisma ietvaros noteikto pienākumu un transporta enerģijas aprites cikla siltumnīcefekta gāzu emisiju samazinājuma nodrošināšana**

(1) Par šā likuma 8. panta sestajā daļā vai 8. panta septītajā daļā noteiktā pienākuma neizpildi degvielas piegādātājam Ministru kabineta noteikta institūcija pieņem lēmumu, kurā nosaka degvielas piegādātājam veikt maksājumu valsts budžetā šādā apjomā:

1) 0,01 procenta apmērā no degvielas piegādātāja pēdējā finanšu gada neto apgrozījuma, kas attiecas uz degvielas apriti, tai skaitā piegādi un tirdzniecību, ja šā likuma 8. panta sestajā daļā vai 8. panta septītajā daļā noteiktais pienākums netiek izpildīts mazāk nekā 20 procentu apmērā

2) 0,5 procentu apmērā no degvielas piegādātāja pēdējā finanšu gada neto apgrozījuma, kas attiecas uz degvielas apriti, tai skaitā piegādi un tirdzniecību, ja šā likuma 8. panta sestajā daļā vai 8. panta septītajā daļā noteiktais pienākums netiek izpildīts 20,1 procenta līdz 70 procentu apmērā;

3) 1 procenta apmērā no degvielas piegādātāja pēdējā finanšu gada neto apgrozījuma, kas attiecas uz degvielas apriti, tai skaitā piegādi un tirdzniecību, ja šā likuma 8. panta sestajā daļā vai 8. panta septītajā daļā noteiktais pienākums netiek izpildīts vairāk nekā 70,1 procentu apmērā.

(2) Par šā likuma 9. panta pirmajā daļā noteiktā pienākuma neizpildi degvielas piegādātājam Ministru kabineta noteikta institūcija pieņem lēmumu, kurā nosaka degvielas piegādātājam veikt maksājumu valsts budžetā šādā apjomā:

1) 0,01 procenta apmērā no degvielas piegādātāja pēdējā finanšu gada neto apgrozījuma, kas attiecas uz degvielas apriti, tai skaitā piegādi un tirdzniecību, ja šā likuma 9. panta pirmajā daļā noteiktais pienākums netiek izpildīts mazāk nekā 15 procentu apmērā

2) 0,5 procentu apmērā no degvielas piegādātāja pēdējā finanšu gada neto apgrozījuma, kas attiecas uz degvielas apriti, tai skaitā piegādi un tirdzniecību, ja šā likuma 8. panta sestajā daļā vai 8. panta septītajā daļā noteiktais pienākums netiek izpildīts 15,1 procenta līdz 65 procentu apmērā;

3) 1 procenta apmērā no degvielas piegādātāja pēdējā finanšu gada neto apgrozījuma, kas attiecas uz degvielas apriti, tai skaitā piegādi un tirdzniecību, ja šā likuma 8. panta sestajā daļā vai 8. panta septītajā daļā noteiktais pienākums netiek izpildīts vairāk nekā 65,1 procentu apmērā.

(2) Degvielas piegādātājs iemaksā šā panta pirmajā daļā minēto maksājumu šā likuma 16. pantā minētajā atjaunojamās transporta enerģijas veicināšanas fondā 30 dienu laikā pēc minētā maksājuma piemērošanas. Ja šajā termiņā maksājums nav veikts vai nav veikts pilnā apmērā, Ministru kabineta noteiktā institūcija attiecīgo summu piedzen bezstrīda kārtībā.

**14. pants. Administratīvie pārkāpumi transporta enerģijas jomā**

(1) Par normatīvajos aktos noteiktās informācijas par transporta enerģiju nenodrošināšanu iestādēm vai privātpersonām izsaka brīdinājumu vai uzliek naudas sodu fiziskajām personām vai juridiskajām personām no četrdesmit divām līdz divtūkstoš astoņsimt naudas soda vienībām.

(2) Par normatīvajos aktos noteiktās informācijas par transporta enerģijas nenodrošināšanu tās tirdzniecības vietās piemēro brīdinājumu vai naudas sodu fiziskām personām no divām līdz septiņdesmit naudas soda vienībām, juridiskām personām – līdz piecsimt astoņdesmit naudas soda vienībām.

(3) Lēmumu par šajā pantā minētā naudas soda piemērošanu degvielas piegādātājs var pārsūdzēt Administratīvās atbildības likumā noteiktajā kārtībā. Lēmuma pārsūdzēšana neaptur tā izpildi.

**15. pants. Kompetence administratīvo pārkāpumu procesā un administratīvo sodu maksas kārtība**

(1) Administratīvā pārkāpuma procesu par šā likuma 14. panta pirmajā, daļā minēto pārkāpumu veic Ministru kabineta noteikta institūcija.

(2) Administratīvā pārkāpuma procesu par šā likuma 14. panta otrajā daļā minēto pārkāpumu veic Patērētāju tiesību aizsardzības centrs.

(3) Degvielas piegādātājs iemaksā šā likuma 14. panta pirmajā daļā minēto naudas sodu Ministru kabineta noteiktās institūcijas kontā, bet šā likuma 14. panta otrajā daļā minēto naudas sodu – Patērētāju tiesību aizsardzības centra kontā 30 dienu laikā pēc minētā naudas soda piemērošanas. Ja šajā termiņā maksājums nav veikts vai nav veikts pilnā apmērā, attiecīgā summa tiek piedzīta bezstrīda kārtībā.

**16. pants. Atjaunojamās transporta enerģijas fonds**

(1) Atjaunojamās transporta enerģijas fondu (turpmāk – fonds) atjaunojamās transporta enerģijas veicināšanai un energoefektivitātes uzlabošanai transportā izveido attīstības finanšu institūcija.

(2) Fonda līdzekļi izmantojami atbalsta programmu īstenošanai šādās jomās:

1) atjaunojamās transporta enerģijas veicināšanai,

2) sabiedrības informēšanas un izglītošanas pasākumiem

3) atbalsta programmu ieviešanas un īstenošanas nodrošināšanas administratīvo izmaksu segšanai,

4) šā likuma izpildes uzraudzības izmaksu segšanai.

(3) Šā panta trešajā daļā minēto darbību īstenošanai finansējums tiek piešķirts finanšu instrumenta veidā.

(4) Fonda līdzekļu izmantošanu šā panta otrajā daļā minētajiem mērķiem nodrošina, organizējot atklātos projektu iesniegumu konkursus vai īstenojot ierobežota projektu iesniegumu atlasi.

(5) Šā panta ceturtajā daļā minētos projektu iesniegumu konkursa nolikumus izstrādā Ekonomikas ministrija, sadarbībā ar Vides aizsardzības un reģionālās attīstības ministriju, Zemkopības ministriju, Satiksmes ministriju un Finanšu ministriju.

(6) Fonda pārvaldības tiešās un netiešās attiecināmās izmaksas nepārsniedz vienu procentu no fonda apjoma katrā kalendārā gadā.

(7) Ministru kabinets nosaka kārtību, kādā izmanto fonda līdzekļus un kā tiek sniegts pārskats par līdzekļu izmantošanu.

(8) Ministru kabinets nosaka šā panta otrajā daļā minēto valsts atbalsta programmu īstenošanai plānoto darbību un izmaksu attiecināmības nosacījumus un fonda pārvaldības izmaksas.

(9) Šā panta piektajā daļā minētās ministrijas nodrošina komercdarbības atbalsta kontroles regulējuma ievērošanu fonda darbībā.

**Pārejas noteikumi**

1. Ar šā likuma spēkā stāšanos spēku zaudē Biodegvielas likums (Latvijas Republikas Saeimas un Ministru Kabineta Ziņotājs, 2005, 8. nr.; 2006, 10. nr.).

2. Līdz šā likuma 4. panta 9. daļā, 5. panta astotajā un devītajā daļā, 7. panta septītajā daļā, 8. panta 13. un 14.. daļā, 9. panta piektajā daļā, 10. panta devītajā daļā, 11. panta 11. daļā un 12. panta ceturtajā daļā minēto noteikumu spēkā stāšanās dienai, bet ne ilgāk kā līdz 2021. gada 31. decembrim ir piemērojami šādi Ministru kabineta noteikumi, ciktāl tie nav pretrunā ar šo likumu:

1) Ministru kabineta 2000. gada 26. septembra noteikumi Nr. 332 “Noteikumi par benzīna un dīzeļdegvielas atbilstības novērtēšanu”;

2) Ministru kabineta 2005. gada 18. oktobra noteikumi Nr. 772 “Noteikumi par biodegvielas kvalitātes prasībām, atbilstības novērtēšanu, tirgus uzraudzību un patērētāju informēšanas kārtību”;

3) Ministru kabineta 2011. gada 5. jūlija noteikumi Nr. 545 “Noteikumi par biodegvielu un bioloģisko šķidro kurināmo ilgtspējas kritērijiem, to ieviešanas mehānismu un uzraudzības un kontroles kārtību”;

4) Ministru kabineta 2018. gada 6. februāra noteikumi Nr. 78 “Prasības elektrotransportlīdzekļu uzlādes, dabasgāzes uzpildes, ūdeņraža uzpildes un krasta elektropadeves iekārtām”;

5) Ministru kabineta 2018. gada 25. septembra noteikumi Nr. 597 “Transporta enerģijas aprites cikla siltumnīcefekta gāzu emisiju daudzuma un tā samazinājuma aprēķināšanas un ziņošanas kārtība”.

3. Ministru kabinets līdz 2021. gada 1. decembrim izdod šā likuma 4. panta 9. daļā, 5. panta astotajā un devītajā daļā, 7. panta septītajā daļā, 8. panta 13. un 14. daļā, 9. panta piektajā daļā, 10. panta devītajā daļā, 11. panta 11.daļā un 12. panta ceturtajā daļā minētos noteikumus.

4. Ministru kabinets laika posmā no 2023. gada 1. janvāra līdz 2023. gada 1. maijam atkārtoti izvērtē šā likuma 8. panta pirmajā, otrajā, ceturtajā un piektajā daļā līdzdalības mehānisma ietvaros degvielas piegādātājiem noteiktos pienākumus un, ja nepieciešams tos mainīt, līdz 2023. gada 31. augustam iesniedz likumdevēja noteiktajā kārtībā grozījumus šā likuma 8. panta pirmajā, otrajā, ceturtajā un piektajā daļā.

5. Ministru kabinets līdz 2022. gada 31. decembrim nosaka kritērijus finansiāla atbalsta saņemšanai mazemisiju transportlīdzekļu (tai skaitā velo transportlīdzekļu un maza ātruma bezemisiju transportlīdzekļu) iegādei.

6. Ministru kabinets līdz 2022.gada 1.janvārim izdod šā likuma 16.panta septītajā un astotajā daļā minētos noteikumus.

**Informatīva atsauce uz Eiropas Savienības direktīvām**

Likumā iekļautas tiesību normas, kas izriet no:

1) Eiropas Parlamenta un Padomes 2003. gada 3. marta direktīvas 2003/17/EK, ar ko groza Direktīvu 98/70/EK, kas attiecas uz benzīna un dīzeļdegvielas kvalitāti;

2) Eiropas Parlamenta un Padomes 2009. gada 23. aprīļa direktīvas 2009/30/EK, ar ko groza direktīvu 98/70/EK attiecībā uz benzīna, dīzeļdegvielas un gāzeļļas specifikācijām un ievieš mehānismu autotransporta līdzekļos lietojamās degvielas radītās siltumnīcefekta gāzu emisijas kontrolei un samazināšanai, groza Padomes direktīvu 1999/32/EK attiecībā uz tās degvielas specifikācijām, kuru lieto iekšējo ūdensceļu kuģos, un atceļ direktīvu 93/12/EEK;

3) Eiropas Parlamenta un Padomes 2014. gada 22. oktobra direktīvas 2014/94/ES par alternatīvo degvielu infrastruktūras ieviešanu;

4) Padomes 2015.gada 20.aprīļa direktīvas 2015/652, ar ko nosaka aprēķina metodes un ziņošanas prasības, ievērojot Eiropas Parlamenta un Padomes Direktīvu 98/70/EK, attiecībā uz benzīna un dīzeļdegvielu kvalitāti;

5) Eiropas Parlamenta un Padomes 2015. gada 9. septembra Direktīvas (ES) 2015/1513, ar kuru groza Direktīvu 98/70/EK, kas attiecas uz benzīna un dīzeļdegvielu kvalitāti, un Direktīvu 2009/28/EK par atjaunojamo energoresursu izmantošanas veicināšanu;

6) Eiropas Parlamenta un Padomes 2018. gada 30. maija direktīva 2018/844, ar ko groza Direktīvu 2010/31/ES par ēku energoefektivitāti un Direktīvu 2012/27/ES par energoefektivitāti;

7) Eiropas Parlamenta un Padomes 2018. gada 11. decembra direktīvas 2018/2001 par no atjaunojamajiem energoresursiem iegūtas enerģijas izmantošanas veicināšanu.

Likums stājas spēkā 2021.gada 1.jūnijā.

Ministru prezidents A.K.Kariņš

Ekonomikas ministrs J.Vitenbergs